Det sker engang imellem, at de gratis glæder bliver så overvældende, at de ikke rigtig er glæder længere. Dét må vist siges at være tilfældet for den kunde, der mandag aften blev fundet sovende på gulvet i vinafdelingen i et supermarked på Skt. Laurentii Vej i Skagen. Godt nok var glæderne ikke rigtig af den gratis slags, viste det sig. Kunden var nemlig faldet i søvn, fordi vedkommende havde tømt to flasker Captain Morgan-rom. Det skriver Nordjyllands Politi i sin døgnrapport tirsdag morgen. Det fik personalet til at kontakte politiet, som sørgede for at få en ambulance til stedet. Den sovende og noget fordrukne kunde blev derpå sendt til udpumpning på sygehuset. Resten af natten har den tørstige kunde tilbagt i detentionen på politistationen i Hjørring. Når rusen er sovet ud, venter politiet sandsynligvis med et par spørgsmål.

Referat:
En tørstig kunde blev mandag aften fundet sovende i vinafdelingen i et supermarked i Skagen.